CELEX: 32017R0573
Language: el
Date: 2016-06-06 00:00:00
Title: Κατ' εξουσιοδότηση κανονισμός (ΕΕ) 2017/573 της Επιτροπής, της 6ης Ιουνίου 2016, για τη συμπλήρωση της οδηγίας 2014/65/ΕΕ του Ευρωπαϊκού Κοινοβουλίου και του Συμβουλίου για τις αγορές χρηματοπιστωτικών μέσων όσον αφορά ρυθμιστικά τεχνικά πρότυπα σχετικά με τις απαιτήσεις με τις οποίες εξασφαλίζεται ότι οι υπηρεσίες συστέγασης συστημάτων και η διάρθρωση χρεώσεων είναι δίκαιες και αμερόληπτες (Κείμενο που παρουσιάζει ενδιαφέρον για τον ΕΟΧ )

31.3.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 87/145
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2017/573 ΤΗΣ ΕΠΙΤΡΟΠΉΣ
   της 6ης Ιουνίου 2016
   για τη συμπλήρωση της οδηγίας 2014/65/ΕΕ του Ευρωπαϊκού Κοινοβουλίου και του Συμβουλίου για τις αγορές χρηματοπιστωτικών μέσων όσον αφορά ρυθμιστικά τεχνικά πρότυπα σχετικά με τις απαιτήσεις με τις οποίες εξασφαλίζεται ότι οι υπηρεσίες συστέγασης συστημάτων και η διάρθρωση χρεώσεων είναι δίκαιες και αμερόληπτες
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2014/65/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και την τροποποίηση της οδηγίας 2002/92/ΕΚ και της οδηγίας 2011/61/ΕΕ (1), και ιδίως το άρθρο 48 παράγραφος 12 στοιχείο δ),
   Εκτιμώντας τα ακόλουθα:
   
               (1)
            
            
               Είναι σημαντικό να εγκριθούν λεπτομερή ρυθμιστικά τεχνικά πρότυπα για να προσδιοριστούν σαφώς οι συνθήκες κατά τις οποίες οι υπηρεσίες συστέγασης συστημάτων και η διάρθρωση χρεώσεων που χρησιμοποιούνται από τόπους διαπραγμάτευσης μπορεί να θεωρηθεί ότι είναι δίκαιες και αμερόληπτες.
            
         
               (2)
            
            
               Η οδηγία 2014/65/ΕΕ επεκτείνει τις απαιτήσεις σχετικά με τις υπηρεσίες συστέγασης συστημάτων και τη διάρθρωση χρεώσεων σε πολυμερείς μηχανισμούς διαπραγμάτευσης και οργανωμένους μηχανισμούς διαπραγμάτευσης. Επομένως, είναι σημαντικό να διασφαλιστεί ότι οι εν λόγω τόποι εμπίπτουν επίσης στο πεδίο εφαρμογής του παρόντος κανονισμού.
            
         
               (3)
            
            
               Προκειμένου να διασφαλιστούν εναρμονισμένοι όροι, θα πρέπει να ισχύουν κοινές απαιτήσεις για όλα τα είδη υπηρεσιών συστέγασης συστημάτων και για τόπους διαπραγμάτευσης που οργανώνουν τα δικά τους κέντρα δεδομένων ή χρησιμοποιούν κέντρα δεδομένων που ανήκουν σε τρίτους ή τελούν υπό τη διαχείριση τρίτων.
            
         
               (4)
            
            
               Οι τόποι διαπραγμάτευσης θα πρέπει να έχουν τη δυνατότητα να καθορίζουν την εμπορική πολιτική τους όσον αφορά τη συστέγαση συστημάτων και να προσδιορίζουν σε ποια είδη συμμετεχόντων στην αγορά επιθυμούν να παραχωρήσουν πρόσβαση στις εν λόγω υπηρεσίες, υπό τον όρο η εμπορική πολιτική τους να βασίζεται σε αντικειμενικά, διαφανή και αμερόληπτα κριτήρια. Οι τόποι διαπραγμάτευσης δεν θα πρέπει να υποχρεούνται να επεκτείνουν τις ικανότητες συστέγασης συστημάτων τους πέρα από τα όρια του χώρου, των εγκαταστάσεων ηλεκτροδότησης, ψύξης ή παρόμοιων εγκαταστάσεων που είναι διαθέσιμες και θα πρέπει να έχουν τη διακριτική ευχέρεια να αποφασίζουν αν θα επεκτείνουν τον χώρο συστέγασης συστημάτων τους ή όχι.
            
         
               (5)
            
            
               Οι δίκαιες και χωρίς διακρίσεις υπηρεσίες συστέγασης συστημάτων και διαρθρώσεις χρεώσεων απαιτούν επαρκή βαθμό διαφάνειας, για να εξασφαλιστεί ότι δεν καταστρατηγούνται οι υποχρεώσεις που καθορίζονται στην οδηγία 2014/65/ΕΕ. Ως εκ τούτου, οι τόποι διαπραγμάτευσης θα πρέπει να χρησιμοποιούν αντικειμενικά κριτήρια κατά τον προσδιορισμό των εκπτώσεων, των κινήτρων και των αντικινήτρων.
            
         
               (6)
            
            
               Οι διαρθρώσεις χρεώσεων οι οποίες συμβάλλουν στη διαμόρφωση συνθηκών που έχουν ως αποτέλεσμα τη μη εύρυθμη διεξαγωγή συναλλαγών, μέσω της ενθάρρυνσης της εντατικής διαπραγμάτευσης, και οι οποίες μπορεί να οδηγήσουν σε πιέσεις των υποδομών της αγοράς, θα πρέπει να απαγορεύονται. Ως εκ τούτου, θα πρέπει να επιτρέπονται εκπτώσεις όγκου, υπό την προϋπόθεση, ως πλαίσια διαφοροποίησης των τιμών, να βασίζονται στον συνολικό όγκο συναλλαγών, τον συνολικό αριθμό των συναλλαγών ή τις σωρευμένες χρεώσεις διαπραγμάτευσης που δημιουργούνται από ένα μέλος, όπου μόνο οι οριακές συναλλαγές που εκτελούνται μετά την επίτευξη του ορίου εκτελούνται σε μειωμένη τιμή.
            
         
               (7)
            
            
               Για λόγους συνέπειας και προκειμένου να διασφαλιστεί η ομαλή λειτουργία των χρηματοπιστωτικών αγορών, είναι αναγκαίο οι διατάξεις που προβλέπονται στον παρόντα κανονισμό και οι σχετικές εθνικές διατάξεις για τη μεταφορά της οδηγίας 2014/65/ΕΕ να εφαρμόζονται από την ίδια ημερομηνία.
            
         
               (8)
            
            
               Ο παρών κανονισμός βασίζεται στα σχέδια ρυθμιστικών τεχνικών προτύπων που υποβλήθηκαν από την Ευρωπαϊκή Αρχή Κινητών Αξιών και Αγορών στην Επιτροπή.
            
         
               (9)
            
            
               Η Ευρωπαϊκή Αρχή Κινητών Αξιών και Αγορών διενήργησε ανοικτές δημόσιες διαβουλεύσεις όσον αφορά τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, προέβη σε ανάλυση του δυνητικού κόστους/οφέλους και ζήτησε τη γνώμη της ομάδας συμφεροντούχων κινητών αξιών και αγορών που συστάθηκε σύμφωνα με το άρθρο 37 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (2),
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Δίκαιες και αμερόληπτες υπηρεσίες συστέγασης συστημάτων
   1.   Οι τόποι διαπραγμάτευσης που παρέχουν υπηρεσίες συστέγασης συστημάτων, εντός των ορίων του χώρου, των εγκαταστάσεων ηλεκτροδότησης, ψύξης ή παρόμοιων διαθέσιμων εγκαταστάσεων, διασφαλίζουν ότι οι εν λόγω υπηρεσίες παρέχονται με δίκαιο και αμερόληπτο τρόπο, όπως ορίζεται στις παραγράφους 2, 3 και 4 σε σχέση με τα ακόλουθα:
   
               α)
            
            
               κέντρα δεδομένων που τελούν υπό την κατοχή και διαχείρισή τους·
            
         
               β)
            
            
               κέντρα δεδομένων που τελούν υπό την κατοχή τους και τα οποία διαχειρίζεται τρίτος τον οποίο επιλέγουν·
            
         
               γ)
            
            
               κέντρα δεδομένων που τελούν υπό την κατοχή και διαχείριση τρίτου, με τον οποίο ο τόπος διαπραγμάτευσης έχει συνάψει συμφωνία εξωτερικής ανάθεσης όσον αφορά την οργάνωση της υποδομής εκτέλεσης του τόπου διαπραγμάτευσης, καθώς και της πρόσβασης εγγύτητας σε αυτόν·
            
         
               δ)
            
            
               υπηρεσίες φιλοξενίας εγγύτητας που τελούν υπό την κατοχή και διαχείριση τρίτου, με συμβατικό διακανονισμό με έναν τόπο διαπραγμάτευσης.
            
         2.   Οι τόποι διαπραγμάτευσης παρέχουν σε όλους τους χρήστες που έχουν εγγραφεί στις ίδιες υπηρεσίες συστέγασης συστημάτων πρόσβαση στο δίκτυό τους υπό τους ίδιους όρους, μεταξύ άλλων όσον αφορά τον χώρο, την ηλεκτροδότηση, την ψύξη, το μήκος των καλωδίων, την πρόσβαση στα δεδομένα, τη συνδετικότητα της αγοράς, την τεχνολογία, την τεχνική υποστήριξη και τα είδη ανταλλαγής μηνυμάτων.
   3.   Οι τόποι διαπραγμάτευσης λαμβάνουν όλα τα εύλογα μέτρα για την παρακολούθηση όλων των συνδέσεων και των μετρήσεων χρόνου αναμονής, προκειμένου να διασφαλιστεί η μη διακριτική μεταχείριση όλων των χρηστών των υπηρεσιών συστέγασης συστημάτων που έχουν το ίδιο είδος πρόσβασης σε χρόνο απόκρισης.
   4.   Οι τόποι διαπραγμάτευσης διαθέτουν μεμονωμένες υπηρεσίες συστέγασης συστημάτων, χωρίς απαίτηση για αγορά δεσμοποιημένων υπηρεσιών.
   Άρθρο 2
   Διαφάνεια κατά την παροχή υπηρεσιών συστέγασης συστημάτων
   Οι τόποι διαπραγμάτευσης δημοσιεύουν τις ακόλουθες πληροφορίες σχετικά με τις υπηρεσίες συστέγασης συστημάτων τους στους δικτυακούς τόπους τους:
   
               α)
            
            
               έναν κατάλογο των παρεχόμενων υπηρεσιών, ο οποίος περιλαμβάνει πληροφορίες σχετικά με τον χώρο, την ηλεκτροδότηση, την ψύξη, το μήκος των καλωδίων, την πρόσβαση στα δεδομένα, τη συνδετικότητα της αγοράς, την τεχνολογία, την τεχνική υποστήριξη, τα είδη μηνυμάτων, τις τηλεπικοινωνίες και τα συναφή προϊόντα και υπηρεσίες·
            
         
               β)
            
            
               τη διάρθρωση χρεώσεων για κάθε υπηρεσία, όπως ορίζεται στο άρθρο 3 παράγραφος 2·
            
         
               γ)
            
            
               τους όρους για την πρόσβαση στην υπηρεσία, συμπεριλαμβανομένων των απαιτήσεων πληροφορικής και των λειτουργικών ρυθμίσεων·
            
         
               δ)
            
            
               τα διάφορα είδη χρόνου αναμονής για πρόσβαση που είναι διαθέσιμα·
            
         
               ε)
            
            
               τη διαδικασία κατανομής του χώρου συστέγασης συστημάτων·
            
         
               στ)
            
            
               τις απαιτήσεις για τρίτους παρόχους υπηρεσιών συστέγασης συστημάτων, κατά περίπτωση.
            
         Άρθρο 3
   Δίκαιες και χωρίς διακρίσεις χρεώσεις
   1.   Οι τόποι διαπραγμάτευσης επιβάλλουν την ίδια χρέωση και παρέχουν τους ίδιους όρους σε όλους τους χρήστες του ίδιου είδους υπηρεσιών, βάσει αντικειμενικών κριτηρίων. Οι τόποι διαπραγμάτευσης καθορίζουν διαφορετικές διαρθρώσεις χρεώσεων για το ίδιο είδος υπηρεσιών μόνο όταν οι εν λόγω διαρθρώσεις χρεώσεων βασίζονται σε αμερόληπτα, μετρήσιμα και αντικειμενικά κριτήρια όσον αφορά:
   
               α)
            
            
               τον συνολικό όγκο συναλλαγών, τον αριθμό συναλλαγών ή τις σωρευτικές χρεώσεις συναλλαγών·
            
         
               β)
            
            
               τις υπηρεσίες ή τις δέσμες υπηρεσιών που παρέχονται από τον τόπο διαπραγμάτευσης·
            
         
               γ)
            
            
               τον σκοπό ή το πεδίο της ζητούμενης χρήσης·
            
         
               δ)
            
            
               την παροχή ρευστότητας, σύμφωνα με το άρθρο 48 παράγραφος 2 της οδηγίας 2014/65/ΕΕ ή με την ιδιότητα του ειδικού διαπραγματευτή, όπως ορίζεται στο άρθρο 4 παράγραφος 1 σημείο 7) της οδηγίας 2014/65/ΕΕ·
            
         2.   Οι τόποι διαπραγμάτευσης διασφαλίζουν ότι η διάρθρωση των χρεώσεών τους είναι αρκετά αναλυτική, ώστε να επιτρέπει στους χρήστες να προβλέπουν τις πληρωτέες χρεώσεις με βάση τουλάχιστον τα εξής στοιχεία:
   
               α)
            
            
               χρεώσιμες υπηρεσίες, συμπεριλαμβανομένων των δραστηριοτήτων που ενεργοποιούν τη χρέωση·
            
         
               β)
            
            
               τη χρέωση για κάθε υπηρεσία, αναφέροντας αν η χρέωση είναι σταθερή ή μεταβλητή·
            
         
               γ)
            
            
               εκπτώσεις, κίνητρα ή αντικίνητρα.
            
         3.   Οι τόποι διαπραγμάτευσης καθιστούν τις επιμέρους υπηρεσίες διαθέσιμες χωρίς να τις συνδυάζουν με άλλες υπηρεσίες.
   Άρθρο 4
   Διαφάνεια των διαρθρώσεων των χρεώσεων
   Οι τόποι διαπραγμάτευσης δημοσιεύουν τα αντικειμενικά κριτήρια για τον καθορισμό των χρεώσεων και των διαρθρώσεων των χρεώσεών τους, καθώς και άλλων όρων που προβλέπονται στο άρθρο 3, μαζί με τις χρεώσεις εκτέλεσης, τις παρεπόμενες χρεώσεις, τις εκπτώσεις, τα κίνητρα και τα αντικίνητρα σε ένα αναλυτικό έγγραφο δημόσιας πρόσβασης στον δικτυακό τόπο τους.
   Άρθρο 5
   Απαγορευμένες διαρθρώσεις χρεώσεων
   Οι τόποι διαπραγμάτευσης δεν προσφέρουν στα μέλη, τους συμμετέχοντες ή τους πελάτες τους διάρθρωση χρεώσεων όπου, μόλις οι συναλλαγές τους υπερβούν ένα συγκεκριμένο όριο, το σύνολο των συναλλαγών τους επωφελείται από μικρότερη χρέωση για μια καθορισμένη περίοδο, συμπεριλαμβανομένων των συναλλαγών που εκτελέστηκαν πριν από την επίτευξη του εν λόγω ορίου.
   Άρθρο 6
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από τις 3 Ιανουαρίου 2018.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 6 Ιουνίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 173 της 12.6.2014, σ. 349.
   
      (2)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).